# Cucut

El cucut (Cuculus canorus) o cuquella és un ocell de l'ordre dels cuculiformes, de la família dels cucúlids, caracteritzat per tenir les plomes de la gorja i les de les parts superiors d'un color gris blau, les inferiors, blanquinoses amb ones de color gris fosc, i la cua, llarga, arrodonida, grisenca, tacada de blanc; la longitud total és d'uns 35 cm.

## Dites populars

* A darrers de març i a primers d'abril, canta el cucut si és viu.
* Acabat el juny, no canta el cucut.
* Com el cu-cut: un i prou.
* Els espinacs, fins que els cagui el cucut.
    (var.) Els espinacs, fins que els cucut faci forta.
* Pel temps del cucut, del matí al vespre és eixut.
    (var.) Al temps de la cucut, al dematí pluja i a la tarda eixut.
    (var.) Al temps del cucut, al matí moll i al vespre eixut.
    (var.) En temps del cucut, després de ploure ja està eixut.
    (var.) En temps del cucut, el dematí plou, i el vespre ja és eixut.
    (var.) Quan canta el cucut, al matí mullat, a la tarda eixut.
* Per Setmana Santa el cucut canta.
* Per Setmana Santa, si el cucut no canta, o és mort o és pres a França.
    (var.) Quan el cucut no canta per Setmana Santa és pres o mort o lligat a França.
* Quan canta el cucut, el matí moll, i el vespre eixut.
* Quan canta el cucut i ha plogut, tan aviat moll com eixut.
* Quan el cucut no canta per Setmana Santa és pres o mort o lligat a França.
* Si a tres d'abril el cucut no canta, digueu que és mort o pres a França.
    (var.) Lo cucuc, si a tres d'abril no és vingut, o bé és mort, o bé és perdut.
    (var.) Si el cucut pel tres d'abril no canta a Espanya, és pres a França.
    (var.) Si el Dijous Sant el cucut no canta, o és mort o és pres a França.
    (var.) Si es tres d'abril, lo cucut no fa piu-piu, o és pres, o no és viu o bé sent mal estiu.
    (var.) Si el tres d'abril lo cucut no ha cantat, és mort o enterrat.
    (var.) Si per l'abril el cucut no fa piu-piu, o és mort, o és viu, o sent mal estiu.
* Si el cucut canta al tardí, pluja al matí.
* Si pel trenta d'abril no sents el cucut cantar, senyal que el món s'acabarà.
* Si pel març no canta el cucut, ni per l'abril la puput, tant de bo que l'any no hagués vingut.

### Dites relacionades amb el santoral català

* El cant de la cucut, Sant Josep el porta i Sant Pere se l'emporta.
* El cucut, per son dret, ha de cantar per Sant Benet, però ha jurat i rejurat que no cantarà fins a Sant Marc.
* No és nat ni naixerà qui per Sant Pere sentirà el cucut cantar.
* Per Sant Benet, cada cucut canta pel seu endret.
    (var.) Per Sant Benet cada cucut canta en son indret, i, si no canta, és mort de fred.
* Per Sant Josep, el cucut canta tot dret; si no canta per Sant Josep, canta per Sant Benet.
    (var.) Per Sant Josep, el cucut canta tot dret; si no canta per Sant Josep, canta per Sant Benet; si no canta per Sant Benet, canta per Setmana Santa; si no canta per Setmana Santa, el cucut és mort o pres a França.
* Per Sant Pere, el cucut va a veure el Sant Pare.
* Per Sant Pere, cucut enrere.
* Quan canta el cucut per Sant Pere, fam espera.
* Quan Sant Pere és arribat, el cucut canta sota teulat.
* Sant Benet fa cantar el cucut i Sant Pere el fa callar.
* Sant Benet porta el cucut i Sant Benet se l'enduu.
* Sant Josep fa parlar el cucut i Sant Pere el fa callar.
* Si per Sant Josep no canta el cucut, o és mort o s'ha perdut.
* Si el cucut canta per Sant Ramon, ja pots dir que ve la fi del món.
* Si el cucut no ve per Sant Macià mal any farà.
* Si sents el cucut per Sant Pere, mal any espera.

## Frases fetes i locucions

* Cantar el cucut en la pastera.
          Haver-hi misèria en una casa
* El niu del cucut, un i fotut.
          Es diu quan en una reunió hi ha anat poca gent
* Fer com el cucut, o com la cria del cucut.
          Tenir un sol fill
* Fer com lo cucuc: flaca resa i molt aüc.
          Fer molt de soroll i donar poc profit.
* Fer cucut.
          Tornar el caçador sense haver agafat cap caça.

## Referències

* 1 2 3 4 5 6 7 8 9 10 11 12 13 14 15 16 17 18 19 20 21 22 Alcover, Antoni M.; Moll, Francesc de B. «Cucut». A: Diccionari català-valencià-balear. Barcelona: IEC, 2002.
* 1 2 3 4 5 6 7 Amades, 2001, Vol. III. Corpus - Primavera.
* ↑ Cinc mil refranys catalans i frases fetes populars, 1965.
* 1 2 3 Parés i Puntas, 1999.
* 1 2 Amades, 2001, Vol. II.
* ↑ Gargallo i Gregori, José. «El Refranyer: Dites, refranys i maneres de dir». L'autor, 2010-. [Consulta: 24 setembre 2024].
* ↑ Pàmies, Víctor. «Refranyer temàtic». L'autor. Arxivat de l'original el 1509364160. [Consulta: 18 març 2017].
* 1 2 Amades, Joan. Llibre del temps que fa. Barcelona: La Neotípia, 1938 (Primer llibre de les set sivelles) [Consulta: 1544602005].
* 1 2 3 4 Amades, 2001, Vol. I. Hivern.
* 1 2 3 4 5 6 7 Amades, 2001, Vol. IV. Estiu.

## Bibliografia

* Amades, Joan. Costumari català: el curs de l'any. Barcelona: Salvat, 2001.
* Cinc mil refranys catalans i frases fetes populars (en català). Barcelona: Millà, 1965 (Biblioteca popular catalana vell i nou ; 3). ISBN 8473040082.
* Parés i Puntas, Anna. Tots els refranys catalans (en català). Barcelona: Edicions 62, 1999. ISBN 842974519X.